Публикуван е проект на нова  Н А Р Е Д Б А ЗА РЕДА И УСЛОВИЯТА ЗА ПРОВЕЖДАНЕ НА ТЪРГОВЕ И КОНКУРСИ ПО УПРАВЛЕНИЕ И РАЗПОРЕЖ-ДАНЕ С ОБЩИНСКО ИМУЩЕСТВО В ОБЩИНА БОЙНИЦА, ОБЛАСТ ВИДИН
петък, 20.12.2019 г.
Категория:   Проекти на наредби и правилници
На основание чл. 26, ал. 2 от ЗНА, във връзка с чл. 77 от АПК, в 30- дневен срок от настоящото публикуване на проекта на НАРЕДБА ЗА РЕДА И УСЛОВИЯТА ЗА ПРОВЕЖДАНЕ НА ТЪРГОВЕ И КОНКУРСИ ПО УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО В ОБЩИНА БОЙНИЦА, ОБЛАСТ ВИДИН на Интернет страницата на Община Бойница, на всички заинтересовани страни се предоставя възможност да изразят своите становища и да дават предложения по изготвения проект, в срок до 20.01.2020 г. включително, в деловодството на общинската администрация или на e-mail: boinica@mail.orbitel.bg
МОТИВИ
            ПРОЕКТЪТ на НАРЕДБА ЗА РЕДА И УСЛОВИЯТА ЗА ПРОВЕЖДАНЕ НА ТЪРГОВЕ И КОНКУРСИ ПО УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО В ОБЩИНА БОЙНИЦА, ОБЛАСТ ВИДИН е мотивиран от следното:

Препоръки от окончателен Одитен доклад № 0200301918 за извършен одит за съответствие при управлението на публичните средства и общинските дейности на община Бойница, за периода от 01.01.2017 г до 30.06.2018 г.

Поради тази причина и предвид чл.8, ал.2 и 4 от Закона за общинската собственост, според който, редът за придобиване на право на собственост и на ограничени вещни права, за предоставяне за управление, под наем и за разпореждане с имоти и вещи - общинска собственост се определят с наредба на общинския съвет при спазване на разпоредбите на закона и на специалните закони в тази област, общинската администрация Бойница е разработила настоящия проект на нова Наредба.

1. Причини, които налагат приемането
            Чл.8, ал.2 и 4 от Закона за общинската собственост

1. Целите, които се поставят 

1. Създаване на подзаконов нормативен акт, с който да се определят подходящи, нормативно регламентирани условия за управление и разпореждане с общинската собственост;

2. Определяне на правилата и детайлно разписване на процедурите, по които ще се извършва всякакъв вид разпореждане с общинското имущество;

2. Финансови и други средства, необходими за прилагането на проекта на Наредбата 
            Не са необходими допълнителни финансови средства от бюджета на Общината, както и с ангажиране на допълнителни човешки ресурси.

1. Очаквани резултати от прилагането 
            Очакваните резултати от прилагането на Наредбата за реда и условията за провеждане на търгове и конкурси  по управление и разпореждане с общинско имущество в община Бойница, област Видин са прозрачно управление на общинската собственост и защита на интересите на общината.

1. Анализ за съответствие с правото на Европейския съюз
            Предлаганият проект на Наредба за реда и условията за провеждане на търгове и  конкурси  по управление и разпореждане с общинско имущество в община Бойница, област Видин на Закона за общинската собственост, поради което, съответствието й с правото на Европейския съюз е предопределено от съответствието на цитирания Закон с правото на Европейския съюз.

 Предлаганият проект на Наредба за реда и условията за провеждане на търгове и  конкурси  по управление и разпореждане с общинско имущество в община Бойница, област Видин е подзаконов нормативен акт за прилагане на отделни разпоредби на Закона за общинската собственост, поради което, съответствието й с правото на Европейския съюз е предопределено от съответствието на цитирания Закон с правото на Европейския съюз.
Дата на публикуване: 20.12.2019 г.

Н А Р Е Д Б А 
ЗА

РЕДА И УСЛОВИЯТА ЗА ПРОВЕЖДАНЕ НА ТЪРГОВЕ И КОНКУРСИ ПО УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО В ОБЩИНА БОЙНИЦА, ОБЛАСТ ВИДИН

Г Л А В А П Ъ Р В А

ОБЩИ РАЗПОРЕДБИ

РАЗДЕЛ I

ПРЕДМЕТ И ЦЕЛИ

Чл.1 (1) По реда и условията, предвидени в тази Наредба, се провеждат публични търгове и конкурси за сключване на правни сделки по управление и разпореждане с имущество на община Бойница.

(2) Наредбата може да се прилага и в други случаи, когато това е изрично предвидено с решение на Общински съвет или със заповед на кмета на Община Бойница.

(3) Наредбата не се прилага за сделките по Закона за обществените поръчки.

Чл.2 Целта на наредбата е, в съответствие с действащата нормативна уредба и като се отчита спецификата на общинската собственост да се осигури максимална ефективност, публичност и контрол при извършване на правни сделки с нея.

РАЗДЕЛ II



РЕШЕНИЕ ЗА ПРОВЕЖДАНЕ НА ТЪРГ И КОНКУРС
Чл.3 (1) Решение за провеждане на публично оповестен търг или публично оповестен конкурс за сключване на правна сделка с общинско имущество се взема от:

1. Общински съвет;

2. Кмета на общината – когато с решение на Общински съвет му е предоставено това право;
(2) Решението по ал.1 съдържа:

1. Вид, предмет и срок на правната сделка;

2. Начина на възлагане – търг или конкурс;

3. Начална тръжна цена и стъпка за наддаване, която не може да бъде по-малка от едно на сто и повече от десет на сто от началната цена.
4. Специфични изисквания към участниците, когато това се налага от вида на обекта;

5. Други условия.

РАЗДЕЛ III
ПОДГОТОВКА И ОРГАНИЗАЦИЯ
Чл.4 Подготовката и организацията на търговете и конкурсите се извършва от Дирекция “Специализирана администрация”.

Чл.5 (1) Документацията за провеждане на търг или конкурс съдържа:

1. Предмета и срока на сделката;

2. Вида на търга - с тайно или явно наддаване;

3. Условията на конкурса;

4. Начална цена;

5. Начина на плащане на цената и изискваните обезпечения и гаранции за изпълнение на задълженията по договора;

6. Вида, размера и начина на плащане на депозита за участие. Размерът на депозита е не по-малко от 10 на сто и не повече от 20 на сто върху определената начална тръжна цена;

7. Мястото, където може да се получи документацията, нейната цена и начина на заплащане;

8. Времето и начина за оглед на обекта;

9. Мястото и срока за приемане на документите необходими за участие;

10. Мястото, деня и часа на търга/ конкурса ;

11. Деня, часа и мястото на провеждане на повторен търг;

12. Образци на документите, които участникът следва да представи;

13. Други изисквания, свързани със спецификата на сделката;

14. Проекта за договора.

(2) Когато предмет на сделката е недвижим имот, при необходимост се прилагат акта за общинска собственост, заверена скица по действащия Подробен устройствен план (ПУП) с нанесена кадастрална основа и/или скица с № на имота по КВС и описани съседи; 

(3)  Кметът на общината утвърждава тръжната документация.

Чл.6 (1)Кметът на общината открива процедура за провеждане на търг или конкурс със заповед въз основа и в съответствие с утвърдената документация. Заповедта се публикува в един регионален ежедневник най-малко петнадесет дни преди датата на провеждане на търга. Информация относно провеждането на търга може да се обяви и на интернет страницата на общината. Броят на обявите и съдържанието им, както и използваните начини не се ограничават.

(2) Извлечение от заповедта на кмета на общината се обявява на видно място в сградата на общинската администрация и кметствата в 3-дневен срок от нейното издаване.

Чл.7 (1) Разходите по организиране, обявяване и провеждане на търга или конкурса се осигуряват от бюджета на общината.

(2) Приходите от продажбата на документацията по чл.5 се внасят в бюджета на общината.

РАЗДЕЛ IV
ОБЩИ ИЗИСКВАНИЯ КЪМ ДОКУМЕНТИТЕ ЗА УЧАСТИЕ
Чл.8 (1) Задължителните документи за участие в търг или конкурс са:

1. Заявление за участие по образец - подава се в деловодството на общината в срока, указан в заповедта на кмета на общината по чл.7, ал.1;

2. Копие от решението за регистрация на участника като стопански субект;

3. Копие за регистрация по регистър Булстат;

4. Пълномощно с нотариална заверка на подписа, когато се участва чрез пълномощник;

5. Документ за закупени книжа;

6. Документ за внесен депозит;

7. Декларация, че участникът няма задължения към общината по сключени с нея договори;

8. Други документи съгласно чл.5.

(2) Изискванията по точки 2 и 3 не се прилагат за участници - физически лица, които не са търговци по смисъла на Търговския закон.

(3) За чуждестранните участници съответните документи по ал.1 трябва да бъдат легализирани по установения ред.

(4) Документите за участие се подават в запечатан непрозрачен плик, адресиран и маркиран съгласно указанията в книжата.
РАЗДЕЛ V
ПРОВЕЖДАНЕ НА ТЪРГОВЕ И КОНКУРСИ
Чл.9 (1) За провеждането на търг или конкурс Кметът на общината назначава комисия от три до пет члена в състав: председател и членове. В комисията се включват поне един правоспособен юрист и квалифицирани специалисти с практически опит в съответствие с предмета на сделката. 
(2) Кметовете на кметства или определени от тях служители от съответната администрация се включват в състава на комисиите по провеждането на търговете или конкурсите в случаите, в които предоставянето под наем или разпореждането с имоти на територията на кметството се извършва от кмета на общината.
 
(3) В работата на комисията могат да бъдат включвани с право на съвещателен глас и външни експерти.

(4) Комисията се назначава след изтичане срока на подаване на заявленията за участие.
Чл.10 (1) В състава на комисията не могат да участват лица, които са:

1. Заинтересовани от резултата на търга или конкурса;

2. "Свързани" лица по смисъла на Търговския закон с участниците в конкурса или с членовете на техните управителни и контролни органи;

3. Участвали в подготовката на оферта.

(2) В случай, че такива лица бъдат включени в комисията, те са задължени незабавно след връчване на заповедта да си направят писмен отвод.

(3) Членовете на комисията и експертите подписват декларация за обстоятелствата по ал.1 и за неразпространение на търговска и служебна информация, свързана с участниците и техните оферти.

Чл.11 (1) Комисията може да заседава и да приема решения ако присъстват най-малко 2/3 от всички членове, но не по-малко от трима души, при задължителното присъствие на юрист.

(2) Комисията приема решение с обикновено мнозинство от присъстващите, с явно гласуване.

(3) За своята работа комисията води протоколи, които се подписват от всички членове, присъствали на заседанието.

Чл.12 (1) Търговете и конкурсите приключват с подписването на договор.

(2) Когато при изтичане на срока за подписване на договор такъв не се подпише, Кметът на общината предлага сключване на договор на втория класиран участник, извършва повторно обявяване, ново обявяване или промяна на процедурата, цената или условията.

(3) Предходната алинея се прилага и в случаите, когато в срока за подаване на документи за участие не са се явили кандидати, или когато комисията прецени, че постъпилите документи не отговарят на изискванията на конкурса или търга и никой от кандидатите не се допуска до участие.

Чл.13 Документацията за проведените търгове, конкурси или преговори се съхранява както следва:

1. Оригиналите от документите - в архива на община Бойница;

2. Копие от оригиналите - в дирекцията изготвила тръжните книжа.

Г Л А В А В Т О Р А
ТЪРГОВЕ
Чл.14 (1) Търговете се провеждат с явно и тайно наддаване.

(2) Търг може да се проведе само в случай, че са се явили най-малко:

1. трима от членовете на комисията по чл. 9;

2. подадено поне едно заявление за участие;

(3) В случай,че отсъства правоспособния юрист търгът се отлага с един час.

(4) В случаите, когато се отлага започнат вече търг поради невъзможност за продължаването му, обявените до този момент за спечелили участници за отделни обекти от имуществото – предмет на търга, запазват правата си.

(5) При възникване на обстоятелства, които правят невъзможно откриването на търга или неговото приключване, комисията съставя протокол, въз основа на който кмета на общината със заповед определя провеждането на нов търг.

Чл.15 (1) Кандидатите за участие в търга освен документите по чл.8 представят и документ за самоличност.

(2) Разглеждането на документите за участие става в деня на търга, след обявяване на началото му, от назначената със заповед на Кмета комисия.

(3) Комисията проверява документите по реда на постъпване за съответствие с предварително обявените условия.

(4) При установяване на несъответствие на подадените документи с изискуемите, или че кандидатът е лице неизправно по договор сключен с община Бойница, комисията го отстранява от участие.

Чл.16 (1) При търг с тайно наддаване допуснатите до участие кандидати представят пред комисията запечатан плик с предложената офертна цена /цифром и словом/, като върху плика се отбелязва името на участника и играния обект.

(2) След представяне на всички оферти от присъстващите кандидати, председателят на комисията пред участниците отваря всеки плик и оповестява предложената цена. Върху всеки плик се отбелязва входящия номер на офертата на кандидата, името му, платежния документ за внесен депозит, предложената цена и другите обстоятелства по редовността на подадените документи.

(3) Предложение поставено в незапечатан плик или неотговарящо на изискванията на тръжната документация се обявява за нередовно и участникът се декласира.

(4) След отваряне на всички оферти, комисията извършва подреждане по размера на посочената сума. Предложенията се заверяват от членовете на комисията по търга.

(5) При предложена еднаква най-висока цена от повече участници търгът продължава между тях с търг с явно наддаване от тази цена нагоре, до излъчване на спечелил.

(6) Търгът се смята за спечелен от участника предложил най-висока цена, което се обявява пред всички участници и търгът се обявява за закрит.

(7)Когато на търга се яви само един кандидат от подалите заявление за участие, търгът се отлага с един час от обявяване на началото му и ако след този срок не се яви друг, кандидатът се обявява за спечелил по предложената от него цена, която не може да бъде по-ниска от началната тръжна цена увеличена с една стъпка.

(8) Действията на комисията по провеждане на търга са публични и на тях могат да присъстват представители на средствата за масово осведомяване и на юридически лица с нестопанска цел.

Чл.17 (1) При търг с явно наддаване председателят обявява предмета на търга, началната цена, от която започва наддаването и стъпката за наддаване. 
(2) Наддаването се извършва чрез гласно обявяване от участниците на последователни суми над началната цена, разграничена от председателя със звуков сигнал, като всяко увеличение трябва да бъде равно на стъпката по ал.1.

(3) Участниците обявяват високо и ясно предлаганите от тях суми. Обявената от участника сума го обвързва към комисията и другите участници в търга, без право на позоваване на грешка.
(4) Преди третото обявяване на последната оферта председателят прави предупреждение, че е последна и ако няма друго предложение - обявява приключването на наддаването със звуков сигнал. Председателят обявява спечелилия участник и предложената окончателна цена и закрива търга.

(5) В случай, че участниците в търга след изричната покана на председателя не изявят желание да участват в наддаването внесените от тях депозити не се възстановяват. Не се възстановява и депозитът на участник, който е определен за спечелил търга, но откаже да заплати предложената от него цена.

(6) Когато на търга се яви само един кандидат от подалите заявление за участие, търгът се отлага с два часа от обявяване на началото му и ако след този срок не се яви друг, кандидатът се обявява за спечелил по предложената от него цена, която не може да бъде по-ниска от началната тръжна цена увеличена с една стъпка.
(7) От момента на откриване на търга, допуснатите участници нямат право да разговарят по между си, да провеждат телефонни разговори, както и да разменят информация по между си по друг начин.

(8) При констатиране на нарушение по предходната алинея, комисията отстранява участника от търга, което се отразява в протокола. Внесеният депозит на отстранения участник се задържа.

Чл.18  Повторен търг се провежда в случаите, когато на първоначално обявения търг не са се явили кандидати.

Чл.19 След закриване на търга комисията изготвя протокол за резултатите от него. Протоколът се подписва от членовете й и се представя на Кмета на общината. Депозитите на неспечелилите участници в търга се освобождават след връчване на протокола за резултатите от търга на гл. счетоводител на общината, но не по-късно от три дни след датата на търга.

Чл.20 (1) Въз основа на резултатите от търга, Кметът на общината издава заповед, с която обявява лицето спечелило търга, цената и условията на плащане.

(2) Заповедта по ал.1 се издава в тридневен срок от датата на провеждане на търга и се обявява на публично място в сградата на Общинска администрация - Бойница, достъпно за всички заинтересовани лица.

(3) Заповедта по ал.1 може да се обжалва по реда на Административно-процесуалния кодекс / АПК/.
Чл.21 (1) Влязлата в сила заповед по чл.20, ал.1 се връчва на лицето, спечелило търга по реда на АПК. Плащането на цената, дължимите данъци, такси и режийни разноски се извършва по посочените в заповедта по чл.20, ал.1 условия и срокове. Внесеният депозит се приспада от дължимите суми.

(2) Ако лицето, спечелило търга не извърши в срок действията по ал.1 се счита, че то се отказва от сключване на сделката. В този случай внесеният от него депозит се задържа.

(3) Кметът на общината определя за купувач участникът предложил следващата по-размер цена. Ако купувачът не внесе цената в срока по ал.1, се насрочва нов търг.
Чл.22 (1) Договорът по предмета на търга се подписва от Кмета на общината в седемдневен срок от представяне на документа за извършеното плащане и постъпване на сумата по сметка на общината.

(2) Имуществото предмет на сделката се предава с приемателно-предавателен протокол от представители на община Бойница на спечелилия участник. Протоколът е неразделна част от договора.

(3) Собствеността се прехвърля на купувача от датата на сключването на договора. Вписването на договора се извършва от купувача, който представя екземпляр от вписания договор в дирекция “ СА ” за отписване на имота и отбелязване на извършената промяна в актовите книги.

Г Л А В А Т Р Е Т А
КОНКУРСИ
Чл.23 (1) Органът по чл.3, ал.1 взема решение за сключване на правна сделка с общинско имущество чрез публично оповестен конкурс в случаите, когато освен размера на цената съществуват специфични изисквания към предмета на сделката и сключването и изпълнението й са подчинени на определени условия.

(2) По реда на тази глава се провеждат и конкурсите за отдаване под наем на свободни имоти - общинска собственост, предназначени за административни, производствени и стопански нужди.

Чл.25 (1) Условията на конкурса се разработват и предлагат от органите и лицата по чл.4 и се утвърждават по реда на чл.5, ал.3.

(2) Примерни условия на конкурса могат да бъдат:

1. заплащане на определена цена;

2. запазване предназначението на обекта;

3. запазване или създаване на работни места;

4. извършване на инвестиции;

5. свързани с опазване или възстановяване на околната среда;

6. по начина и срока за прехвърляне на собствеността;

7. определяне на срок, през който приобретателят не може да се разпорежда с обекта на конкурса;

8. специфични технологични, технически или естетически качества на изпълнението или крайния строителен продукт;

9. други условия и изисквания към участниците, съобразно спецификата на сделката.

(3) С утвърждаването на конкурсните книжа по чл.5 се определя тежестта на критериите в комплексната оценка на офертите.

Чл.26 Освен данните по чл.8 предложението на участниците трябва да съдържа:

1. наименование на обекта на конкурса;

2. становище и разработки по отделните условия на конкурса;

3. проект за стопанско развитие на обекта

4. насрещни предложения на участника, благоприятни за организатора

5. цена и условия за плащане

Чл.27 Комисията може да откаже да допусне до конкурса участник в случай, че установи:

1. непълнота на представените документи и неспазване на изискванията, посочени в документацията;

2. участникът е лице, неизправно по правоотношение с община Бойница или системно нарушава актове на кмета на общината или на Общински съвет - Бойница.

Чл.28 (1) Когато в срока постъпи предложение само от един кандидат, срокът за предаване на предложения за участие в конкурса може да се удължи до 30 дни по преценка на Кмета на общината. В този случай се прилага процедурата по чл.6 от настоящата Наредба.

(2) Ако в удължения срок не постъпи ново предложение, единственият участник се обявява за спечелил конкурса, ако отговаря на условията.

Чл.29 (1) След изтичане на срока за приемане на предложения конкурсната комисия ги разглежда и изготвя доклад до Кмета на общината, в който оценява и подрежда представените предложения. Комисията класира на първа място участникът, чието предложение най-пълно удовлетворява конкурсните условия или е направил насрещни предложения, по-благоприятни от първоначалните условия.

(2) Срокът за изготвяне на доклада по ал.1 е пет работни дни от крайния срок за приемане на документи за участие.

(3) Действията на комисията по провеждане на конкурса са публични и на тях могат да присъстват представители на средствата за масово осведомяване и на юридически лица с нестопанска цел.

Чл.30 (1) Кметът на общината, в срок до десет дни от получаване на доклада, определя със заповед участника, спечелил конкурса и окончателните условия на сделката. Заповедта се връчва на спечелилия по реда на АПК.

(2) Депозитите на неспечелилите участници се освобождават в 3-дневен срок от издаването на заповедта по ал.1.

Чл.31 (1) При неплащане на цената в определения срок или неизпълнение на условията по чл.30 спечелилият участник губи правото за сключване на сделка по предмета на конкурса, както и внесения депозит.

(2) В случая по ал.1 за спечелил се определя участникът, класиран на второ място в доклада на конкурсната комисия.

(3) Ако лицето по ал.2 не внесе цената в определения срок се насрочва нов конкурс.

Чл.32 (1) Договорът по предмета на конкурса се подписва от кмета на общината и спечелилия участник в 7-дневен срок след представяне от участника на документ за извършено плащане и постъпване на сумата по сметка на Общината и изпълнение на условията по чл.30.

(2) Имуществото - предмет на сделката, се предава с приемателно-предавателен протокол между представители на Общината и спечелилия участник и е неразделна част от договора.

ПРЕХОДНИ И ЗАКЛЮЧИТЕЛНИ РАЗПОРЕДБИ
            § 1. Разпоредбите на тази наредба се прилагат, доколкото не противоречат на нормативен акт с по-висока юридическа сила.

§ 2. Настоящата Наредба се приема на основание чл.8, ал.2 и 4 от Закона за общинската собственост.

§ 3. Изпълнението на наредбата се възлага на Кмета на общината.

§ 4. Настоящата Наредба е приета с Решение № ………. от Общински съвет - Бойница взето на ……………….г. по Протокол № …… и  влиза в сила след влизане на решението в сила.
§ 5. Настоящата Наредба отменя  Наредба за реда и условията за провеждане на търгове и  конкурси  по управление и разпореждане с общинско имущество, приета с решение № 69/28.11.2013 г на ОС Бойница.
 
